Diari Oficial de la Generalitat Valenciana


Sumari del DOGV 3898, del 15-12-2000 (2000/10863)

ORDRE d'1 de desembre de 2000, de la Conselleria de Benestar Social, per la qual es regulen i es convoquen ajudes dirigides al manteniment de distints programes d'intervenció i atenció familiar, per a l'exercici corresponent a l'any 2001.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3898

Data del DOGV
:   15-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/10256


Data del document
:   01-12-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * família
    * protecció de la família
    * ajuda pública

ORDRE d'1 de desembre de 2000, de la Conselleria de Benestar Social, per la qual es regulen i es convoquen ajudes dirigides al manteniment de distints programes d'intervenció i atenció familiar, per a l'exercici corresponent a l'any 2001. [2000/10266]
  
La Llei de la Generalitat Valenciana 5/1997, de 25 de juny, per la qual es regula el sistema de Serveis Socials inclou, dins de les responsabilitats de la Generalitat Valenciana, la de donar resposta a diferents problemes socials mitjançant l'aportació dels recursos financers, tècnics, humans i organitzatius necessaris.
  
En el marc d'aquesta Llei la Generalitat Valenciana té entre els seus objectius garantir l'atenció integral de la família, atenent a tots els problemes que puguen incidir en el seu benestar, prevenint-los o esmenant-los.
  
Per a la consecució d'aquests objectius a la Conselleria de Benestar Social li correspon fomentar, de mode especialitzat, les actuacions tendents a la protecció i promoció de l'estructura familiar, com a nucli natural i fonamental que és de la societat, amb l'objectiu social d'afavorir el desenvolupament harmònic de tots els seus membres.
  
Per a això és necessari afavorir la implantació de diferents programes, la realització d'accions divulgatives i de suport a diferents actuacions especialitzades d'intervenció familiar, tals com les de suport a les famílies amb algun dels seus membres en situació de dificultat social, l'orientació i mediació familiar, la defensa dels drets dels xiquets i xiquetes en cas de ruptura familiar, l'atenció en situacions de violència familiar, el suport a famílies monoparentals i altres.
  
No obstant l'anterior, és un fet que, per un costat, existeixen famílies amb una multiproblemàtica específica que aconsella la seua atenció a través d'una sola unitat d'actuació i, per un altre, existeixen altres en què la necessitat d'atenció a un dels seus membres comporta la necessitat d'atenció per al conjunt de la unitat familiar, i cal actuar sobre aquesta d'una manera integrada. Per això s'ha considerat adequat fomentar que les actuacions ja citades, i altres que es realitzaren en l'àmbit d'atenció a la família, s'efectuen a través de serveis integrats d'atenció a la família, l'objectiu dels quals seria atendre totalment o parcialment les seues distintes problemàtiques, a través d'un equip interdisciplinar. Aquest objectiu es concreta mitjançant la priorització, en aquesta ordre d'ajudes, d'aquells serveis o programes d'actuació que, encara que atenguen situacions i problemàtiques familiars diferenciades i diferents entre si, per ser distints els programes implementats, tinguen, en la seua metodologia d'actuació, la configuració com a tals serveis integrats, atenent a més d'una problemàtica familiar.
  
Així, la Conselleria de Benestar Social convoca mitjançant aquesta ordre, en el marc de la Llei anteriorment citada, ajudes i subvencions destinades a l'atenció integral de la família i al manteniment de programes desenvolupats per entitats locals i entitats sense fi de lucre.
  
En virtut d'això i fent ús de les facultats que em confereix l'article 47.11 del text refós de la Llei d'Hisenda Pública de la Generalitat Valenciana i el Decret 138/2000, de 12 de setembre de 2000, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Títol I
  
Ajudes i subvencions
  
Capítol I
  
Ajudes per al desenvolupament de programes
  
d'intervenció i atenció familiar
  
Article 1. Objecte.
  
És objecte d'aquesta ordre regular i convocar ajudes i subvencions destinades a l'acció social especialitzada en l'àmbit de la família, dirigides a sufragar les despeses realitzades per entitats locals i entitats sense fi de lucre, quan aquestes es produïsquen pel desenvolupament de programes que atenguen la problemàtica de les famílies, que garantisquen la seua atenció integral, n'eviten el desarrelament, que fomenten el seu desenvolupament, la convivència, la cooperació social, o que promocionen i estabilitzen l'estructura familiar.
  
Aquestes ajudes seran de dos tipus:
  
1. Ajudes per al pagament de salaris i seguretat social dels professionals que, depenent directament de l'entitat, intervenen en els distints programes previstos en la llei 5/97, per la qual es regula el sistema de Serveis Socials de la Generalitat Valenciana, quan la seua definició i el seu contingut siga de suport a la família.
  
2. Ajudes per a manteniment dels programes regulats en el punt anterior que poden incloure totes les despeses necessàries per a la seua realització, excloses les despeses de personal. No obstant l'anterior, s'inclouran dins del concepte de manteniment totes les despeses derivades de la contractació externa a altres entitats o empreses dels programes realitzats.
  
En el marc d'aquestes ajudes podran subvencionar-se programes específics que siguen realitzats dins de centres, tant destinats als residents en ells mateixos, com a les seues famílies. L'esmentada ajuda no suposarà, en cap cas, la subvenció del mateix centre, encara que puguen imputar-se com a justificació les despeses ocasionades pel desenvolupament del programa.
  
Article 2. Sol·licitants
  
Podran sol·licitar les ajudes regulades en aquesta secció les corporacions locals, les mancomunitats constituïdes d'acord amb la legislació de règim local, les entitats de dret públic amb personalitat jurídica pròpia dependents d'aquestes (sempre que hagen sigut creades per a intervindre en el camp de l'acció social i que no tinguen caràcter industrial o mercantil) i les entitats sense fi de lucre.
  
La resolució on es determinen els crèdits destinats a aquestes ajudes indicarà quines línies pressupostàries podran destinar-se a entitats locals i de dret públic dependent d'aquestes i/o entitats sense fi de lucre.
  
Per a percebre aquestes ajudes les entitats hauran d'estar inscrites en el registre d'entitats, centres i serveis de la Conselleria de Benestar Socialment i degudament autoritzades, si és procedent, o bé sol·licitar-ho abans que s'efectue la resolució respecte a la sol·licitud de l'ajuda. No obstant això, en aquest últim cas, la direcció territorial de Benestar Social indicarà, en la proposta tècnica de resolució, si els fins d'actuació de l'entitat sol·licitant s'adeqüen a l'àmbit familiar. La no adequació suposarà la denegació de l'ajuda sol·licitada.
  
El registre i l'autorització dels programes podrà resoldre's en el mateix acte de la resolució de l'ajuda.
  
Article 3. Prioritats
  
1. Tindran caràcter prioritari per a la concessió de les ajudes respecte a altres programes els següents:
  
a) Els subvencionats en exercicis anteriors, quan siga convenient la seua continuïtat pel seu interés social.
  
b) Els que impulsen accions integrades d'atenció a la problemàtica familiar i que es configuren com a serveis integrats d'atenció a la família.
  
c) Els d'atenció a famílies amb tots o amb algun dels seus membres en situació desfavorida i/o de risc social, que permeten l'ajuda temporal a aquests.
  
d) Els d'orientació i mediació familiar.
  
e) Els que atenguen la problemàtica generada per les situacions de violència en el si familiar.
  
f) Els que desenvolupen programes d'atenció a famílies monoparentals.
  
g) Els dirigits a la formació bàsica per a l'atenció d'ancians o ancianes en l'àmbit familiar.
  
h) Els que presenten programes de formació per a les famílies.
  
i) Els que promoguen l'execució i el manteniment de programes i serveis orientats a dones gestants en situació de risc social, així com la seua posterior reinserció social i la cura i atenció dels seus fills o filles.
  
j) Els que potencien la integració sociolaboral a beneficiaris de prestacions econòmiques reglades, d'acord amb la implantació del Pla de Mesures d'Inserció Social a la Comunitat Valenciana, mitjançant la contractació, per un període mínim, de l'exercici pressupostari per al qual es concedeix l'ajuda, de treballadors dels programes de garantia social, tallers d'inserció sociolaboral, o de programes d'integració sociolaboral del mateix pla de mesures d'inserció social.
  
2. No obstant això, no tindran caràcter prioritari els programes enumerats en el punt u d'aquest article, quan la seua realització ja estiga suficientment coberta per altres entitats, a un nivell provincial o comunitari.
  
Article 4. Característiques dels programes
  
Els programes que poden ser subvencionats respondran a alguna de les següents característiques:
  
a) Programes de suport a famílies desfavorides, en situació de risc.
  
El seu objectiu serà la intervenció social individualitzada de caràcter integral, en nuclis familiars que es troben en situació de dificultat social o de risc. Aquesta intervenció inclourà tant actuacions socioeducatives i assistencials, com d'inserció sociolaboral.
  
Els projectes hauran de tenir un caràcter integral, de forma que s'establisca un diagnòstic individual de cada nucli familiar objecte de la intervenció, així com una planificació d'actuacions encaminades a la superació de la situació que presente el nucli familiar. S'establirà un sistema d'indicadors que permeta la valoració continuada i final de la intervenció realitzada.
  
Les actuacions d'educació familiar es realitzaran preferentment mitjançant visites domiciliàries a càrrec de professionals especialitzats en educació social.
  
La intervenció familiar tindrà un caràcter continuat amb el fi d'aconseguir els objectius proposats per a cada nucli familiar.
  
b) Programes de suport a famílies monoparentals:
  
El seu objectiu serà la intervenció en famílies formades per un sol progenitor amb fills menors de 18 anys, que es troben en situació de dificultat social.
  
Els programes hauran de tenir un caràcter integral, de forma que establisca un diagnòstic individual de cada grup familiar objecte de la intervenció, així com una planificació d'actuacions encaminades a la superació de la situació que presente el nucli familiar. Així s'inclouran, entre altres, actuacions en les àrees de: salut; formació per a l'ocupació; seguiment escolar i d'habitatge. Així mateix s'establirà un sistema d'indicadors que permeta la valoració continuada i final de la intervenció social realitzada.
  
En la intervenció social que es realitze i en aquells casos que es considere necessari, s'inclourà l'atenció psicològica individualitzada o grupal de les persones que encapçalen les unitats familiars per la situació d'estrés que pot comportar assumir en solitari les responsabilitats familiars.
  
Es regularà la potenciació de les xarxes d'autoajuda, enteses com al grup on s'acullen les famílies per a fer front a la problemàtica social comuna i com a mitjà de superar les situacions d'aïllament que poden presentar aquests nuclis familiars.
  
c) Programes d'orientació i/o mediació familiar:
  
El seu objectiu és atendre les problemàtiques relacionades amb els processos de conflictivitat familiar, situacions que impliquen un risc de ruptura de la família, o situacions en què la parella haja decidit separar-se, en aquest cas es possibilita recórrer a la mediació familiar com a alternativa de negociació per a les seues responsabilitats parentals en interés dels menors.
  
El programa s'instrumentarà a través de la creació de serveis d'orientació i/o mediació familiar.
  
L'orientació psicosocial es referirà tant a les crisis conjugals com als conflictes intergeneracionals, amb el fi de previndre situacions de risc que desemboquen en una deterioració de la convivència familiar.
  
La mediació s'entendrà com la tècnica de resoldre conflictes, on les parts compten amb l'ajuda del mediador, com a persona imparcial que dissenya un procés perquè aquestes puguen dialogar i arribar a acords.
  
d) Programes de suport a famílies al si de les quals es produeix violència familiar:
  
El seu objecte és recolzar aquelles famílies en què s'haja detectat problemes de violència al seu si, o la intervenció de tipus preventiu. Anirà dirigida a nuclis familiars determinats en situació de risc.
  
Els programes inclouran la creació o ampliació de serveis d'atenció i tractament.
  
e) Programes d'atenció a pares i a dones gestants:
  
El seu objectiu serà atendre mitjançant programes de formació, escoles de pares o d'intervenció directa amb pares i/o dones gestants, que, per les característiques socioambientals i personals estiguen en situació de risc social.
  
f) Programes de suport a la família:
  
El seu objectiu serà la prestació de serveis d'acció social especialitzada, d'atenció a la família, en situació d'estrés, en què s'aprecien dificultats d'afrontament, tant en l'organització general, com en algun dels elements de l'estructura familiar.
  
g) Programes de suport temporal a famílies en estat de necessitat:
  
El seu objectiu serà el suport temporal i la formació de famílies que tinguen alguns dels seus membres necessitats d'assistència especial, amb la finalitat d'adquirir la competència necessària per a sostenir-se adequadament.
  
h) altres programes que estiguen regulats en les prioritats d'aquesta ordre.
  
Capítol II
  
Documentació que han d'aportar les entitats
  
Article 5. Documentació
  
La documentació que cal presentar per a sol·licitar aquestes ajudes serà la següent:
  
1. Sol·licitud, en el model regulat en aquesta ordre, degudament omplida, firmada per l'alcalde de l'ajuntament o pel representant de l'entitat.
  
2. Cada entitat sol·licitarà la subvenció per a tots els programes en una única instància.
  
3. La subvenció sol·licitada es diferenciarà en dos conceptes:
  
a) Personal, que inclourà aquelles despeses derivades de les actuacions regulades en l'article 1.1) d'aquesta ordre.
  
b) Manteniment dels programes, que englobarà les despeses previstes en l'article 1.2) d'aquesta ordre.
  
4. Les dades de la sol·licitud s'ompliran segons els següents criteris:
  
a) Dades referides al pressupost:
  
a.1. Total del pressupost de l'entitat.
  
a.2. Quantitat total assignada a l'acció social especialitzada.
  
a.3. Quantitats destinades a cada un dels programes i/o conceptes sol·licitats.
  
Memòria de l'exercici anterior referent al desenvolupament dels programes per a la gestió dels quals se sol·licita subvenció. En cas que l'entitat considerara que és necessari presentar una memòria més extensa, podrà presentar-se en un document a banda i omplir no obstant això, l'apartat de la sol·licitud a què fa referència aquest punt.
  
c) Metodologia d'actuació referida als programes de què es demana subvenció, per a l'exercici sol·licitat, sistema d'avaluació previst i recursos disponibles. En el cas que l'entitat considerara que és necessari presentar un desenvolupament més extens, podrà presentar-se en un document a banda i omplir no obstant això, l'apartat de la sol·licitud a què fa referència aquest punt.
  
d) Plantilla del personal encarregat dels programes, titulació, modalitat contractual i temps de dedicació. S'hi indicaran, si és procedent, altres centres o programes distints en els quals també treballe el personal per al qual se sol·licita subvenció.
  
5. Les entitats sense fi de lucre hauran de presentar, a més a més, la següent documentació:
  
a) Alta en l'impost d'Activitats Econòmiques i, si és procedent, últim rebut de l'impost o, certificat acreditatiu de l'exempció d'aquest.
  
b) Certificat de l'Agència Estatal d'Administració Tributària que acredite que s'han presentat les declaracions de l'Impost de Societats, així com les corresponents declaracions per pagaments fraccionats a compte, retencions que en cada cas escaiguen i declaracions periòdiques de l'IVA, així com la declaració resum anual d'aquest últim impost, o el certificat acreditatiu de l'exempció d'aquest. El certificat serà referit a les declaracions el termini reglamentari de presentació de les quals haguera vençut en els 12 mesos immediatament anteriors a la data de sol·licitud del certificat.
  
c) Certificat de l'òrgan competent que acredite que el sol·licitant no té deutes de naturalesa tributària en període executiu amb la Comunitat Autònoma Valenciana o, en el cas de constrenyiment, deutes no atesos en període voluntari amb la nostra comunitat autònoma.
  
d) Certificat de la Tresoreria General de la Seguretat Social que acredite els següents fets:
  
d.1. Estar inscrites en el sistema de la Seguretat Social.
  
d.2. Haver afiliat, si és procedent, i haver donat d'alta als treballadors que presten serveis o assistència tècnica a aquestes. L'esmentat requisit no serà necessari per als col·laboradors voluntaris de l'entitat subvencionada.
  
d.3. Haver presentat els documents de cotització corresponents a les quotes de Seguretat Social i, si escau, dels conceptes de recaptació conjunta amb aquestes, així com les assimilades a aquelles a efectes recaptadors corresponents als dotze mesos anteriors a la data de sol·licitud del certificat.
  
d.4. Estar al corrent en el pagament de les quotes o d'altres deutes de la Seguretat Social.
  
e) En el cas de no ser expedit el certificat que escaiga per l'òrgan competent, en el termini de 20 dies naturals des que es va sol·licitar, podran presentar-se amb els mateixos efectes les sol·licituds de certificats, sense perjuí de l'obligació de presentar els corresponents certificats pels beneficiaris amb anterioritat a l'atorgament de les ajudes.
  
f) Quan el sol·licitant no estiga obligat a presentar les declaracions o documents a què es refereixen els apartats anteriors, s'acreditarà aquesta circumstància mitjançant certificat de l'òrgan administratiu competent o declaració responsable. En el cas d'aportació de declaració responsable està haurà de citar les causes i el precepte normatiu que justifique l'anterior.
  
6. En el supòsit de programes cofinançats amb fons finalistes del Ministeri de Treball i Assumptes Socials, caldrà formalitzar els models i aportar les dades que el citat Ministeri exigeix per a la tramitació del conveni corresponent amb la Generalitat Valenciana.
  
7. Tots els documents presentats seran originals, o còpies legalitzades per notari, confrontades o compulsades.
  
8. Serà obligatori acompanyar a la sol·licitud, degudament omplida, la fitxa de manteniment de tercers, segons model d'aquesta ordre, amb les dades bancàries dels sol·licitants, per a poder efectuar el pagament de la subvenció concedida.
  
Capítol III
  
Determinació de l'import de les ajudes
  
Article 6. Import
  
La quantia que s'assignarà a les ajudes dirigides als programes regulats en aquest capítol, s'atindrà a les següents consideracions:
  
1. Criteris generals que han d'utilitzar-se per al càlcul de la subvenció que cal concedir:
  
a) Amb caràcter general:
  
- El nivell d'execució i l'avaluació del programa per al qual se sol·licita la subvenció, en l'exercici 2000 i en exercicis anteriors.
  
- El pressupost que l'entitat dedica als programes i serveis subvencionats per la Conselleria de Benestar Social, amb relació al pressupost general d'aquella.
  
- La col·laboració de l'entitat amb la Generalitat Valenciana en el camp de la promoció i inserció social, amb especial referència a l'acció social especialitzada orientada a la Família, Menor i Adopció.
  
- Les necessitats objectives del municipi, originades per la seua problemàtica social. Es consideraran com a factors correctors l'índex de pobresa, la dispersió dels nuclis urbans i els factors geogràfics que dificulten les comunicacions.
  
b) El mòdul establit ha d'entendre's com a màxim, no obstant això només es proposarà la subvenció per les despeses realment previstes i adequades al programa. En la proposta tècnica de la direcció territorial podrà determinar-se, si és procedent, quines despeses de les quals se sol·licita subvenció no són adequades al fi d'aquesta.
  
En el cas que se sol·licite la subvenció de despeses de programes o de personal, que no es dedicaren de mode complet a l'activitat per a la qual se sol·licita l'ajuda, l'entitat indicarà, en la sol·licitud, quin percentatge sobre el total de la despesa que comporta, estima que dedica a l'objecte del qual se sol·licita la subvenció. Aquest percentatge serà l'utilitzat en la justificació que s'efectuarà respecte a la subvenció concedida, si és procedent.
  
2. Respecte a les quanties que s'assignen a les distintes entitats en concepte de personal i manteniment per a les quals se sol·licite l'ajuda, s'hi seguirà el següent:
  
a) Despeses en concepte de personal:
  
a.1. Per al càlcul de la subvenció atorgada a l'entitat en concepte de personal, no es tindrà en compte la titulació de qui ocupa el lloc, sinó la que és necessària per a exercir-la.
  
a.2. El concepte salaris podrà incloure les despeses de seguretat social, tant per part del treballador com de l'entitat, dietes de desplaçament, així com qualsevol altre concepte que s'incloga en la nòmina.
  
a.3. El personal voluntari que presta els seus serveis a canvi d'una gratificació, i que així conste en la sol·licitud, podrà ser computat com a despesa de personal. En aquest supòsit hauran de presentar-se per a la justificació de les ajudes concedides per les entitats sense fi de lucre, els rebuts acreditatius de la despesa, en els quals faran constar el nom i cognoms del col·laborador, DNI, la seua firma i nom del centre o entitat.
  
a.4. Serà inclós en el concepte de personal aquell derivat de despeses per una prestació continuada de serveis professionals (encara que aquesta no cobrisca tot el període subvencionat). En aquest cas, les entitats sense fi de lucre hauran d'aportar, per a la justificació, la minuta del professional (adreça, categoria professional, etc.), la qual haurà de reunir els requisits que exigeix la legislació vigent en la matèria.
  
b) Despeses en concepte de manteniment:
  
Podran subvencionar-se aquelles despeses que siguen necessaris per a la realització del programa respecte al qual se sol·licita la subvenció, excloent-ne les despeses pròpies del personal.
  
Els serveis de contractació a empreses externes, distintes de l'entitat subvencionada (cuina, neteja, bugaderia i altres), així com els treballs realitzats per tercers, es computaran com a despeses de manteniment, encara que es realitzen en el mateix local de l'entitat objecte de la subvenció.
  
De la mateixa manera es computaran com a despeses de manteniment aquelles que es produïsquen com resultat de la contractació a un tercer de la gestió en la seua totalitat d'un programa específic.
  
c) Despeses que poden incrementar el mòdul establit:
  
Les despeses que poden incrementar el mòdul són:
  
c.1. Plus de coordinació, s'entén com tal el que pot aplicar-se per als treballadors responsables dels programes, independentment de la seua titulació.
  
c.2. Arrendaments i assegurances.
  
c.3. Tributs; s'exclouran d'aquest concepte les sancions a què hi haja hagut lloc per incompliments fiscals i les quantitats corresponents a l'impost del valor afegit, en cas d'estar exempt del pagament d'aquest.
  
c.4. Contractes anuals de manteniment, sempre que no s'incloguen dins de la sol·licitud com a despesa pròpia del programa.
  
3. Queden expressament exclosos de les ajudes incloses en aquesta ordre els conceptes següents:
  
a) Les quotes a associacions o federacions.
  
b) Els programes que, per la seua naturalesa, siguen propis d'altres organismes, sense perjuí de la necessària col·laboració per al cas de matèries concurrents.
  
c) Els programes que ja siguen subvencionats, en tot o en part i per al mateix objecte, per una altra direcció general de la mateixa Conselleria de Benestar Social.
  
d) Els corresponents a altres exercicis econòmics.
  
e) Les facturacions dels serveis que s'efectuen pels treballadors que siguen, al seu torn, presidents o membres de la junta de govern de les entitats sense fi de lucre.
  
Títol II
  
Procediment
  
Capítol I
  
Iniciació del procediment
  
Article 7. Lloc de presentació
  
El procediment serà iniciat per l'entitat o persona interessada i s'ajustarà a allò que s'ha establit en aquesta ordre i, amb caràcter general, en la Llei de Règim Jurídic de les Administracions Públiques i del Procediment Administratiu Comú.
  
Les sol·licituds d'ajuda es presentaran, junt amb la documentació requerida, en el registre de la direcció territorial de la Conselleria de Benestar Social de la província on es desenvolupe el programa per al qual se sol·licita la subvenció; o bé on tinga la seua seu l'entitat, per a aquells programes l'àmbit d'actuació dels quals incloga més d'una província, sense perjuí de poder presentar-la en els altres llocs previstos en l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
  
Els models de sol·licitud es trobaran a disposició dels sol·licitants a les direccions territorials de la Conselleria de Benestar Social i a les Oficines PROP de la Generalitat Valenciana.
  
Article 8. Terminis de presentació.
  
El termini per a presentar aquestes ajudes serà d'un mes comptador a partir l'endemà de la publicació d'aquesta ordre en el Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 9. Tramitació
  
El procediment que cal seguir en la tramitació de les sol·licituds presentades serà el següent:
  
Rebudes les sol·licituds, les direccions territorials de Benestar Social les verificaran i hi podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la resolució.
  
Quan la sol·licitud no reunisca els requisits exigits o no s'acompanye la documentació que d'acord amb aquesta ordre resulte exigible, es notificarà a l'entitat interessada la causa que impedeix la continuació del procediment i se li requerirà perquè en el termini de 10 dies esmene la falta o acompanye els documents preceptius, amb indicació que si així no ho fera, se li tindrà per desistit de la seua petició i s'arxivarà l'expedient d'acord amb el que preveu l'article 71, de la Llei 30/1992, de 26 de novembre.
  
En la fase de tramitació de l'expedient, a la vista de la documentació existent en aquest i de les obligacions que s'adquirisquen per la concessió de l'ajuda, es podran demanar els informes dels organismes i entitats que s'estimen oportuns i efectuar les comprovacions necessàries sobre l'exactitud de tot això.
  
Article 10. Resolució
  
1. La Resolució de les sol·licituds d'ajudes sol·licitades a l'empara d'allò que s'ha previst en aquesta ordre, es delega en el director general de la Família, Menor i Adopcions.
  
2. Per a procedir a resoldre aquestes ajudes s'actuarà de la forma següent: la Direcció Territorial que haja tramitat l'expedient omplirà les plantilles tècniques d'estudi dels expedients que seran establides mitjançant una instrucció de la Direcció General de la Família, Menor i Adopcions, les quals seran elevades pel director o directora territorial de Benestar Social a la comissió de valoració composta per la cap d'àrea, que actuarà com a presidenta, els caps de servei de la Direcció General, un dels quals actuarà com a secretari. L'esmentada comissió elaborarà les propostes de concessió o denegació de les ajudes que seran elevades el director general perquè resolga com estime procedent.
  
A la citada comissió de valoració podran convocar-se els tècnics de les direccions territorials i/o de la Direcció General que s'estimen procedents.
  
3. El termini màxim per a tramitar, resoldre i notificar les sol·licituds sobre les ajudes recollides en aquesta ordre serà de dos mesos comptadors a partir de la data en què s'hagueren fet públics els crèdits per al finançament de les ajudes.
  
4. En aquells supòsits en què no es produïsca resolució expressa en el termini assenyalat, s'entendrà que les sol·licituds han sigut desestimades, als efectes previstos per l'article 44.1 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.
  
5. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenvolupar les entitats beneficiàries.
  
6. Podrà ser motiu de denegació de les ajudes regulades en aquesta ordre no reintegrar les quantitats indegudament percebudes corresponents a exercicis anteriors. En tot cas, perquè escaiga la denegació caldrà que, prèviament, la dita circumstància haja sigut constatada i declarada per l'administració, mitjançant resolució expressa motivada, dictada en un procediment amb audiència i notificació a l'interessat.
  
Article 11. Recursos
  
Les resolucions dictades pel director general de la Família, Menor i Adopcions, en adoptar-se per delegació indicaran expressament aquesta circumstància i es consideraran dictades per l'òrgan delegant, esgotant la via administrativa, i podent interposar contra elles potestativament recurs de reposició en el termini d'un mes comptador a partir l'endemà de la seua notificació o bé acudir directament a l'ordre jurisdiccional contenciós administratiu en el termini de dos mesos comptadors a partir l'endemà de la seua notificació, mitjançant la forma i condicions que determina la Llei 29/1998, de 13 de juliol, reguladora de l'esmentada jurisdicció. Tot això sense perjuí que puga efectuar-se, en el termini de dos mesos, el requeriment previ regulat en l'article 44 de la Llei 29/1998, de 13 de juliol.
  
Títol III
  
Del pagament i de la justificació de les subvencions
  
Article 12. Obligacions
  
1. Les entitats subvencionades hauran de complir les següents:
  
a) La submissió a les actuacions de control financer que escau a la Intervenció General en relació amb la subvenció i ajudes concedides.
  
b) Comunicar fefaentment, a l'òrgan que concedeix la subvenció, la concessió de tota ajuda, amb la mateixa finalitat, per part d'altres organismes públics o privats. L'obtenció concurrent de subvencions o ajudes atorgades per altres Administracions o ens públics o privats, podrà donar lloc a la modificació de la resolució de concessió.
  
c) No alterar la finalitat de les subvencions i complir les obligacions que estableix la legislació vigent per als perceptors de fons públics.
  
d) No minorar ni anul·lar la consignació que hagueren previst inicialment en el seu pressupost, per a aquest fi.
  
e) Facilitar la inspecció, el control i el seguiment de la Conselleria de Benestar Social i en particular de la Direcció General de la Família, Menor i Adopcions o de les seues unitats administratives dependents, amb el fi de conéixer qualsevol aspecte de l'activitat objecte de la subvenció, especialment, i a requeriment d'aquests, tota la informació econòmica, fiscal, laboral, tècnica i de qualsevol tipus, que els siga sol·licitada i que tinga per objecte justificar el compliment dels requisits i condicions necessaris per a la concessió de la subvenció, la realització de les activitats o l'adopció del comportament que justifica el lliurament d'aquesta o bé la correcta aplicació de la suma lliurada a la finalitat prevista, sense perjuí de la confidencialitat exigible.
  
f) Col·laborar amb la Generalitat Valenciana, en l'àmbit del programa subvencionat, en polítiques integrals, amb la finalitat d'afavorir la coordinació i integració d'aquests al camp de la Família, Menor o l'Adopció.
  
g) Atendre els pagaments de les obligacions que es contrauen.
  
h) Formalitzar adequadament els documents de seguiment tècnic i financer regulats en aquesta ordre, o en la resolució que done publicitat a la forma de pagament, justificació i disponibilitats pressupostàries per a la subvenció de les distintes ajudes regulades en aquesta ordre.
  
i) Justificar les ajudes concedides en el termini màxim establit en aquesta ordre o les normes que hi siguen d'aplicació.
  
j) Presentar a la Direcció Territorial de Benestar Social corresponent, abans del 28 de febrer de l'exercici següent, una memòria de desenvolupament dels programes subvencionats.
  
k) En el supòsit de programes que estiguen cofinançats amb fons finalistes, omplir, quan així siga sol·licitat, els models que el Ministeri de Treball i Assumptes Socials exigeix com a requisit per a la tramitació del conveni a què hi haja lloc. Per a verificar que els programes s'adeqüen a allò sol·licitat pel citat Ministeri, la formalització dels esmentats models podrà ser sol·licitada abans de la concessió de l'ajuda i podrà ser-ne motiu de denegació no remetre'ls a la Direcció General de la Família, Menor i Adopcions.
  
2. L'incompliment d'alguna d'aquestes obligacions podrà donar lloc al desistiment sense efecte o a la minoració de la resolució de concessió de l'ajuda i, si és procedent, a l'exigència de l'interés de demora des del moment del pagament de la subvenció.
  
Article 13. Sistema de pagaments de les ajudes i subvencions
  
Llevat que la legislació de la Generalitat Valenciana permeta un règim de lliurament de transferències corrents o de capital distint, el pagament de les ajudes regulades en aquesta ordre s'ajustarà als següents terminis i percentatges, que s'especificaran en les corresponents resolucions de concessió de les ajudes:
  
Les transferències corrents que cal realitzar com a conseqüència de la concessió de subvencions, a l'empara d'aquesta ordre, podran fer-se efectives mitjançant el pagament fraccionat de la quantia total de la subvenció concedida, per trimestres anticipats, efectuant-se el lliurament corresponent al tercer trimestre amb justificació prèvia de la suma anticipada en el primer trimestre i, el lliurament corresponent al quart trimestre, amb la justificació prèvia de la totalitat de la despesa objecte de la subvenció corresponent als tres primers trimestres i es procedirà a les regularitzacions que escaiga segons les justificacions presentades.
  
En qualsevol cas, durant el mes de gener de l'exercici següent, els beneficiaris de les citades transferències corrents hauran de justificar la totalitat de la despesa anual objecte de la subvenció i es procedirà en aqueix moment a la seua liquidació, de la qual podrà derivar-se una nova regularització, que implicarà l'exigència de reintegrament dels imports indegudament percebuts, en cas que la justificació és insuficient.
  
A aquests efectes, els beneficiaris hauran d'aportar els justificants de despesa corresponent a cada trimestre al mes natural següent a la seua finalització.
  
No obstant l'anterior, allò que s'ha disposat en aquest article serà d'aplicació sempre que estiga d'acord amb allò que s'ha disposat en la Llei de Pressupostos de la Generalitat Valenciana per a l'exercici de l'any 2001 i amb la resta de normativa que hi resulte d'aplicació.
  
Article 14. Avals
  
Excepte en els supòsits exceptuats en l'article 47 bis del decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, o en altres normes, per a la realització de bestretes de pagament caldrà que el beneficiari de la subvenció presente prèviament garanties.
  
En el cas que siga necessària la presentació de garanties, el beneficiari de la subvenció quedarà obligat a presentar-les mitjançant l'aportació d'un aval bancari solidari amb renúncia expressa al benefici d'excussió, garantia real immobiliària o pòlissa d'assegurament subscrita amb qualsevol entitat oficialment reconeguda, per l'import de la quantitat anticipada. En el cas de bestretes, l'aval es formalitzarà amb antelació a la primer bestreta i per l'import que corresponga i no caldrà cap garantia ulterior. La presentació de les garanties descrites serà condició indispensable per a poder efectuar el pagament anticipat.
  
Qualsevol que siga la forma elegida per a formalitzar la garantia, aquesta haurà de depositar-se en els serveis territorials de la Conselleria d'Economia i Hisenda de la província corresponent, els quals faran entrega al beneficiari de la carta de pagament acreditativa del depòsit, que haurà de ser presentada per aquest a la direcció territorial de Benestar Social on es realitze el programa, o a la Direcció General de la Família, Menor i Adopcions, en el cas de programes l'àmbit d'actuació del qual siga major d'una província, com a requisit previ i inexcusable per al pagament.
  
Article 15. Sistema de justificació de les ajudes i subvencions
  
Els terminis i el sistema de justificació estaran en funció de la forma de pagament que s'establisca per als diferents tipus de subvencions, no obstant això, la subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim el 31 d'octubre del 2001, i no podran presentar-se justificacions de despesa efectuada en l'exercici de l'any 2001 amb posterioritat al 31 de gener de l'any 2002.
  
1. Les entitats locals i de dret públic dependents d'aquestes podran justificar la despesa efectuada mitjançant un certificat d'obligació reconeguda o de pagaments ordenats realitzat en el model XIII recollit en aquesta ordre.
  
Les despeses que caldrà justificar seran, com a mínim, igual al seu cost total estimat al llarg de l'exercici de 2001, que l'entitat haurà determinat en la sol·licitud de l'ajuda. L'esmentada justificació es correspondrà sempre amb els continguts dels programes subvencionats, i no seran admissibles despeses d'actuacions que no estiguen específicament regulades en la descripció d'aquests. La justificació per un import menor a aquest cost farà que es minore proporcionalment l'ajuda concedida.
  
2. Les entitats sense fi de lucre justificaran el manteniment dels serveis i programes en funció dels conceptes subvencionats, mitjançant els documents corresponents (nòmina, factures, etc.).
  
3. La Direcció General de la Família, Menor i Adopcions i la direcció territorial de Benestar Social corresponent, podran requerir dels beneficiaris de la subvenció, tots els documents, factures, manaments de pagament, etc., que calga per a justificar la quantia de la despesa efectuada de l'ajuda concedida.
  
4. Excepcionalment, la Direcció General de la Família, Menor i Adopcions, podrà admetre documentació presentada és del termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Article 16. Desistiment sense efectes, minoració de les ajudes econòmiques i revisió d'aquestes
  
Podran efectuar-se resolucions de desistiment sense efectes, minoració, revisió o modificació de les ajudes concedides, en els següents supòsits:
  
1. D'acord amb allò que s'ha disposat en l'article 47, paràgraf 8é, del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.
  
2. Es podrà dictar una resolució de desistiment sense efecte o de minoració i, en tot cas, de reintegrament de les quantitats rebudes en els supòsits de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
De la mateixa manera, podrà dictar-se una resolució de minoració o de desistiment sense efecte de l'ajuda a una entitat quan la no formalització dels models i/o la remissió de dades que sol·licita el Ministeri de Treball i Assumptes Socials, quan es tracte de programes cofinançats amb fons finalistes, de lloc a la impossibilitat de tramitar el conveni corresponent entre la Generalitat Valenciana i el citat Ministeri. Aquesta resolució podrà efectuar-se encara que s'haja justificat la despesa objecte de l'ajuda i efectuat el programa subvencionat.
  
a) El procediment serà iniciat per la Direcció Territorial de Benestar Social, d'ofici com a conseqüència de la mateixa iniciativa de l'òrgan competent, d'una ordre superior, de la petició raonada d'altres òrgans, o de la formulació d'una denúncia.
  
b) El termini màxim per a resoldre serà de 6 mesos des del moment en què va ser incoat l'expedient de revocació o de minoració.
  
3. Quant al procediment de revisió les quantitats que s'hauran de reintegrar, tindran la consideració d'ingrés de dret públic als efectes del procediment aplicable a la seua cobrança.
  
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'aquestes ajudes s'hi seguirà allò que s'ha disposat en el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
DISPOSICIONS ADDICIONALS
  
Primera
  
Les ajudes podran articular-se com a convenis de col·laboració quan l'especialitat de l'objecte o de les obligacions que es regulen així ho exigisca i dins dels límits a què es refereix el Decret 20/1993, de 8 de febrer, del Govern Valencià, pel qual es regula el registre de convenis i s'estableix el règim jurídic pressupostari dels convenis que subscriga la Generalitat Valenciana. Els esmentats convenis, independentment de la data de la seua subscripció, podran tenir efecte per a tot l'exercici 2001, igual que la resta de les subvencions concedides basant-se en aquesta ordre.
  
Segona
  
L'eficàcia d'aquesta convocatòria queda condicionada a l'existència, en els pressupostos de l'exercici econòmic de l'any 2001, de crèdit adequat i suficient per a atendre les ajudes previstes en aquesta. Amb aquesta finalitat, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2001, publicarà mitjançant resolució, les modificacions, si és procedent, respecte al mode de pagament i de justificació, així com les dotacions pressupostàries màximes per a les ajudes convocades; els crèdits i les línies de subvenció destinades a finançar-les. No obstant això, no es dictarà cap resolució sobre les sol·licituds d'ajuda al seu empara, mentre no existisca crèdit adequat i suficient en l'exercici de l'any 2001.
  
Els esmentats crèdits tenen caràcter limitador i no podran concedir-se subvencions una vegada que aquests s'hagen esgotat i es publicarà aquesta circumstància en el DOGV. Els aspectes regulats en aquesta ordre s'aplicaran sense perjuí de totes les normes que regisquen el règim jurídic pressupostari de l'administració de la Generalitat Valenciana. Si la corresponent Llei de Pressupostos o la normativa aplicable establiren condicions distintes, s'hi aplicaran les que escaiga.
  
Tercera
  
Amb la finalitat de facilitar el seu ús pels sol·licitants de les ajudes, la numeració dels models que acompanyen aquesta ordre es correspon, en cas de tornar-se a utilitzar en aquesta, amb els publicats en l'Ordre d'Ajudes de l'exercici 2000.
  
Annex I Mòduls per a manteniment de programes i serveis.
  
Sol·licitud corresponent a les ajudes per a centres, programes i serveis i fitxa de manteniment de tercers (model XVI).
  
Model XIII certificat de justificació d'obligació contreta - execució del pagament primer, segon, tercer trimestre i/o quart trimestre.
  
Quarta
  
La Conselleria de Benestar Social no assumirà obligacions que es deriven de la relació laboral del personal, tant del subvencionat directament com del destinat als programes, sinó que seran els seus titulars els qui en respondran amb caràcter exclusiu.
  
Així mateix, la concessió d'una subvenció, a l'empara d'aquesta ordre, no comportarà cap obligació per part d'aquesta Conselleria respecte a les subvencions d'exercicis posteriors.
  
DISPOSICIONS FINALS
  
Primera
  
Quan, per part de les entitats sol·licitants, es faça publicitat a través de qualsevol mitjà de comunicació dels programes subvencionats, totalment o parcialment, mitjançant les ajudes a què es refereix aquesta ordre, serà obligatori fer-hi constar explícitament que es tracta d'un programa «Subvencionat per la Generalitat Valenciana - Conselleria de Benestar Social».
  
Segona
  
S'autoritza la Secretaria General i la Direcció General de la Família, Menor i Adopcions a elaborar les instruccions de desenvolupament d'aquesta ordre.
  
Tercera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda, a l'empara d'aquesta, mentre no existisca crèdit adequat i suficient en l'exercici de l'any 2001.
  
Contra ella podrà interposar-se recurs contenciós administratiu davant del Tribunal Superior de Justícia de la Comunitat Valenciana en el termini de dos mesos des de l'endemà de la seua publicació.
  
València, 1 de desembre de 2000
  
El conseller de Benestar Social
  
RAFAEL BLASCO CASTANY